《次韵侄过江涨》
宋代·苏辙

阴淫夏为秋，雨暴溪作渎。
缺防旧通市，流潦几入屋。
虽幸廪粟空，犹惜畦蔬绿。
鹿骇不择音，鸿羁分遵陆。
室诮曾子还，城讴华元衄。
中情久岑寂，外物竞排蹙。
设心等一慈，开怀受诸毒。
道力虽未究，游波偶然伏。
粮须三月聚，艾要七年蓄。
君恩许北还，从此当退缩。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。